**КАНСПЕКТ**

**НЕРЭГЛАМЕНТАВАНАЙ (ТЭАТРАЛЬНА-ГУЛЬНЁВАЙ) ДЗЕЙНАСЦІ**

**ПА МАТЫВАХ БЕЛАРУСКАЙ НАРОДНАЙ КАЗКІ “ЯК КУРАЧКА ПЕЎНІКА РАТАВАЛА” ДЛЯ ДЗЯЦЕЙ СЯРЭДНЯЙ ГРУПЫ (4-5 ГАДОЎ).**

**Мэта:** фарміраваць у выхаванцаў устойлівую цікавасць і станоўчыя адносіны да беларускай мовы, жаданне авалодаць ёй, уменне узнаўляць мастацкі твор на беларускай мове; развіваць уменні перадаваць у міміке, жэстах, рухах розныя эмацыянальныя станы, асаблівасці персанажаў; выхоўваць цікавасць да мастацкага слова, узаемадапамогу.

**Матэрыял і абсталяванне:** макеты доміка, плота, муляжы бобінкі, дроў, пірог, каса, мех з «сенам», гарлачык, аўдыязапісы беларускіх народных мелодый “Касіў Ясь канюшыну”, мелодыя песні “Кукарэку, певунок” (сл.і муз. народныя, апрац. Я. Зарэцкай).

**Дзеючыя асобы:** Курачка, Пеўнік, касец, Карова, Пекар, кураняты – дзеці; Бабуля-казачніца – дарослы.

**Папярэдняя работа:** чытанне беларускай народнай казкі “Як Курачка Пеўніка ратавала”, разгляданне ілюстрацый да казкі, гутарка па змесце твора, падрыхтоўка касцюмаў і дэкарацый, абыгрыванне дыялогаў.

**Ход дзейнасці**

*Памяшканне афромлена ў адпаведнасці са зместам казкі: домік, плот, каля плоту ляжыць бобінка. Каля доміка сядзяць Курачка і кураняты. Гучыць беларуская народная мелодыя. З акенца выглядае Бабуля-казачніца.*

**Бабуля-казачніца.**

Глядзіце ўсе, калі ласка,

Нашу цудоўную казку!

Хай карыснаю будзе

Казка гэтая вам!

**Бабуля-казачніца.** Жылі-былі Курачка і Пеўнік.

*Гучыць мелодыя песні “Кукарэку, певунок”*

*(сл.і муз. народныя, апрац. Я. Зарэцкай).*

*З-за “доміка” выходзіць Пеўнік, хадзіць па “двары”*

**Бабуля-казачніца.**

Кукарэку, Певунок,

Залаценечкі чубок,

Пад паветачку пайшоў,

Курачку-рабку там знайшоў.

*Пеўнік падыходзіць да Курачкі з куранятамі.*

**Пеўнік.**

Кукарэку! Хопіць спаць!

Кукарэку! Час уставаць!

**Дынамічная паўза “Зарадка для куранят”**

**Бабуля –казачніца.**

Кожным ранкам кураняты

Хутка прачынаюцца,

*(Цягнуць рукі ўверх.)*

Пачынаюць дзень з зарадкі!

*(Выконваюць спружынку, рукі на поясе.)*

Любяць доўга пацягнуцца,

*(Пацягваюцца.)*

Управа, улева павярнуцца,

*(Паварочваюцца ўправа-ўлева.)*

Хутка хвосцікам вільнуць.

*(Віляюць хвосцікам.)*

Разам з Пеўнікам чубатым

Любяць доўга прысядаць,

*(Прыселі - ўсталі)*

Вось такія кураняты!

*(Пляскаюць у далоні.)*

*Кураняты падыходзяць да Курачкі.*

**Бабуля-казачніца.** Курачка яйкі несла, а Пеўнік зярняткі здабываў.

*Пеўнік ходзіць па двары, шукае зярняткі.*

**Бабуля-казачніца.**

Але аднойчы Пеўнік вялікай бобінкай падавіўся.

Ды на зямлю ледзь жывы паваліўся.

*Пеўнік знаходзіць бобінку, робіць выгляд, што праглынае бобінку, да яго падбягае Курачка.*

**Курачка.** Што з табой, Пеця?

**Пеўнік** *(шэпча).* Бобінкай падавіўся.

**Курачка.** Як жа цябе ратаваць?

**Пеўнік.** Трэба горла маслам змазаць.

**Курачка.** А дзе масла дастаць?

**Пеўнік.** У Каровы.

**Бабуля-казачніца.** ПабеглаКурачка да Каровы.

*Курачка падбягае да каровы, якая пасвіцца на лузе.*

**Курачка.** Карова, карова, дай масла!

**Карова.** Навошта табе масла?

**Курачка.** Пеўнік ляжыць і не дыхае: бобінкай падавіўся. Трэба горла змазаць.

**Карова.** А куды масла пакласці?

**Курачка.** Дык вось гарлачыкі стаяць.

**Беларкская народная гульня “Гарлачык”**

Дзеці сядзяць у крузе на кукішках – гэта “гарлачыкі”. Па кругу ходзіць Карова. Спыняецца каля аднаго “гарлачыка”, пытаецца:

**Карова.** Гарлачык, гарлачык, колькі ты каштуешь?

**Дзеці-гарлачыкі**:

За гарлачык гэты

Дай нам зусім крышку.

Каб ніколі не балець –

Маннай кашы лыжку.

Пасля гэтых слоў “гарлачык” падымаецца і бяжыць па крузе ў адным напрамку, а Карова – у працілеглы бок. Кожны імкнецца заняць свабоднае месца ў круге. Гульня паўтараецца 2-3 разы.

**Карова.** Добра, дам табе масла. Але схадзі да касца, папрасі сена.

**Бабуля-казачніца.** Пайшла Курачка да касца.

*Пад беларускую народную мелодыю “Касіў Ясь кунюшыну” выходзіць касец і косіць траву.*

**Курачка.** Касец, касец, дай сена!

**Касец.** Навошта табе сена?

**Курачка.** Сена – Карове. Карова дасць масла. Масла – Пеўніку. Пеўнік ляжыць і не дыхае: бобінкай падавіўся.

**Касец.** Схадзі да пекара, папрасі пірага. Пірог я з’ем, тады і сена накашу.

**Бабуля-казачніца.** Пабегла Курачка да Пекара.

**Бабуля-казачніца.**

Пакуль Курачку касец чакаў,

Ён бачыў, як на плі нехта гуляў.

**Беларуская народная гульня «Маша»**

Вызначаецца “Маша”. Дзеці становяцца ў круг вакол яе, водзяць карагод і спяваюць:

«Маша ты пацеша наша,

Ручкі злажы, на імя ўкажы».

Карагод спыняецца, «Маша» заплюшчвае вочы. Хто-небудзь з дзяцей яе кліча. Калі дзіця ў сярэдзіне круга адгадае, хто яго пазваў, яны мяняюцца месцамі. Гульня паўтараецца.

*Выходзіць Курачка і Пекар.*

**Курачка.** Пекар, Пекар, дай пірага!

**Пекар.** Навошта табе пірог?

**Курачка.** Я аднясу пірог касцу. Касец накосіць сена. Касец Сена – Карове. Карова дасць масла. Масла – Пеўніку. Пеўнік ляжыць і не дыхае: бобінкай падавіўся.

**Пекар.** Збегайу лес, прынясі дроў, каб было на чым пірагі пячы.

*Курачка ідзе ў лес па дровы.*

**Бабуля-казачніца.** Пакуль Курачка бегала ў лес па дровы. Пекар блін пёк.

**Беларуская народная гульня «Блін гарыць»**

На падлозе абазначаны вялікі круг, у які становяцца дзеці. Вызначаецца лавец, які стаіць па-за кругам. Лавец гаворыць: “Блін гарыць!“ На гэтыя словы дзеці выбягаюць з круга, але адразу ж імкнуцца забегчы ў яго зноў. Лавец у гэты час спрабуе запляміць дзяцей. Дзіця, якое заплямілі, становіцца лаўцом і гульня прцягваецца. Лавец мае права пляміць толькі тых дзяцей, якія знаходзяцца па-за кругам.

*Гучыць беларуская народная мелодыя. Дзеці становяцца ў круг, абменьваюцца прадметамі, гавораць ветлівыя словы.*

**Бабуля-казачніца.** Прынесла курачка дроў *(Курачка аддае дровы Пекару).* Пекар напёк пірагоў. *(Пекар аддае пірог Курачке).* Занесла Курачка пірог касцу. *(Курачка аддае пірог касцу).* Касец з’еў пірог і накасіў сена. *(Касец аддае мех з сенам Курачке).* Прынесла Курачка сена Карове. *(Курачка аддае мех Карове)*. Карова з’ела сена і дала масла. (Карова аддае гарлачык з маслам Курачке). Курачка прынесла масла Пеўніку, Пеўнік змазаў горла і праглынуў бобінку. *(Пеўнік устае і махае крыламі).*

**Пеўнік.** Ку-ка-рэ-ку! Чубатка, малайчына!

**Бабуля-казачніца**

Гуляе зараз Пеўнік вяселы па двары,

Спявае псні для малой дзетвары.

**Гульня «Кукарэку, певунок»**

*Дзеці водзяць карагод вакол Пеўніка і спяваюць:*

Ку-ка-рэ-ку, Певунок,

Дзе пашыў ты, кажушок?

Дзе пашыў ты, раскажы,

Нашым дзеткам пакажы.

*Пеўнік важна ходзіць па крузе (рукі на поясе) і спявае:*

Сам пашыў я, сам надзеў,

І ў люстэрка паглядзеў.

Буду песенькі спяваць,

Разам з вамі танцаваць.

*Пеўнік паказвае танцавальныя рухі, дзеці паўтараюць рухі за ім.* **Бабуля-казачніца.**

Скончылася наша казка,

Вось вам абаранкаў вязка.

Казку любіце,

У згодзе жывіце!

Да пабачэння!

*Гучыць беларуская народная мелодыя, усе героі выходзяць і кланяюцца.*

ЛІТАРАТУРА:

1. Вучэбная праграма дашкольнай адукацыі.- Мінск: Нац.ін-т адукацыі, 2019.